Det viser en rundringning, som P4 Nordjylland har foretaget. En af de kommuner, der hiver tegnebogen frem og bruger penge på området, er Brønderslev. - De skal bruges til at indrette nogle arbejdspladser til lærerne ude på skolerne. De får sikkert pligt til at være på skolerne noget længere tid end i dag, siger borgmester Lene Hansen til P4 Nordjylland. Aalborg-rådmand Thomas Kastrup-Larsen og de øvrige nordjyske borgmestre er tilsvarende parat til at bruge pengene på bedre lokaler og måske ekstra timer næste år til de elever, der har mistet undervisning. Kun Mariagerfjord Kommunens borgmester Hans Christian Maarup tøver ifølge P4 Nordjylland med at love at bruge alle pengene til skolerne. - Vi har barske budgetopfølgninger hvert kvartal, og der har vi tradition for, at hvis det er skoleområdet, der står under pres, så hjælper vi skoleområdet, og hvis det er andre steder, så hjælper vi der. Så vi vil se tingene i en helhed, og det vil vi også gøre med de her penge, siger han til radioen.
Flere nordjyske kommuner vil bruge de penge, de har sparet under lockouten, på at indrette lokaler og bedre faciliteter til lærerne.